《观雨》
宋代·郭祥正

不雨九十日，火气流郊郛。空山渴虎兕，涸泥困龙鱼。

农事固骚屑，令人但长吁。渺思真宰意，反复竟何如。

去岁百川溢，园田变江湖。南民遂乏食，十九弃路衢。

那闻今秋旱，性命当无馀。祀龙稽往法，击鼓烦群巫。

殷殷百里雷，奋自东南隅。阴云随电合，密雨应时须。

驰驱苍黄际，惨淡气色苏。登楼注远目，百忧聊涤除。

银浪彻平地，玉绳迷太虚。日月洗尘坌，山川改焦枯。

法宫朝大舜，冠佩皆鸿儒。况当礼乐新，百灵共持扶。

和气自兹肇，风雨安敢逾。欲传千岁音，咏言愧蘼芜。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。